ai4bharat/Pralekha huggingface dataset:
நிதி அமைச்சகம்
இந்தியாவில் எரிசக்தி திறன் மேம்பாட்டு திட்டத்திற்கு உதவும் 300 மில்லியன் டாலர் மதிப்பிலான ஒப்பந்தத்தில் இந்திய அரசும் உலக வங்கியும் கையெழுத்திட்டுள்ளன
இந்தியாவில் எரிசக்தி திறன் மேம்பாட்டு திட்டத்திற்கு உதவும் 300 மில்லியன் டாலர் மதிப்பிலான ஒப்பந்தத்தில் இந்திய அரசும் உலக வங்கியும் புதுதில்லியில் கையெழுத்திட்டன. எரிசக்தி திறன் சேவை நிறுவனத்தினால் செயல்படுத்தப்படவிருக்கும் இந்தத் திட்டம், குடியிருப்பு மற்றும் பொது துறைகளில் எரிசக்தி சேமிப்பு நடவடிக்கைகளை மேம்படுத்த உதவும், இந்நிறுவனத்தின் திறனை வலுப்படுத்தும் மற்றும் வர்த்தக நிதி அணுகுமுறையை மேம்படுத்தவும் உதவி செய்யும்.
இத்திட்டத்திற்கான ஒப்பந்தத்தை இந்திய அரசு சார்பில், நிதியமைச்சகத்தின் பொருளாதார விவகாரங்கள் துறை இணை செயலர் திரு. ஷமீர் குமார் காரே மற்றும் உலக வங்கியின் சார்பில் அவ்வங்கியின் இந்திய பிரிவின் தற்காலிக இயக்குநர் திரு. ஹிஷாம் ஆப்டோ ஆகியோர் கையெழுத்திட்டனர்.
இத்திட்டத்தின் கீழான முதலீடுகள் ஆயுட்கால பசுமை குடில்களிலிருந்து 170 மில்லியன் டன் கரியமிலவாயு வெளியேறுவதைத் தவிர்க்கும் என்று எதிர்பார்க்கப்படுவதோடு 10 ஜிகாவாட் கூடுதல் உற்பத்தி செய்வதைத் தவிர்ப்பதற்கும் பங்களிக்கும் என்று எதிர்பார்க்கப்படுகிறது. இது பாரிஸ் ஒப்பந்தத்தின் கீழ், இந்தியாவின் தேசிய நிர்ணயித்த பங்களிப்பில் குறிப்பிடப்பட்டுள்ள தேசிய மேம்படுத்தப்பட்ட எரிசக்தித் திறன் இலக்கான 19.6 ஜிகாவாட்டில் 50 சதவீதத்திற்கும் அதிகமாகும்.
பிரதமர் அலுவலகம்
வடகிழக்கில் ரயில் போக்குவரத்து இணைப்பு மற்றும் உள்கட்டமைப்பு வலுப்படுத்தப்படுள்ளதற்கு பிரதமர் பாராட்டு
குவகாத்தியிலிருந்து மென்டிபத்தார்-குவகாத்தி-ஷோக்குவி சிறப்பு ரயிலை குடியரசு தலைவர் திருமதி திரௌபதி முர்மு கொடியசைத்து தொடங்கி வைத்ததற்கு பிரதமர் திரு நரேந்திர மோடி மகிழ்ச்சி தெரிவித்துள்ளார்.
இந்திய ரயில்வேயின் டுவிட்டர் பதிவை மேற்கோள் காட்டி அவர் டுவிட்டரில் கூறியிருப்பதாவது;
‘’ வடகிழக்கு பிராந்தியத்தில் போக்கு வரத்து இணைப்பை வலுப்படுத்த மேற்கொள்ளப்பட்ட தொடர் முயற்சிகளை கடந்த 8 ஆண்டுகளாக கண்டு வருகிறோம். இது குறிப்பாக அந்தப் பிராந்தியத்தின் இளைஞர்களுக்கு பலனளிக்கும். ’’
அறிவியல் மற்றும் தொழில்நுட்பத்துறை
7-வது சர்வதேச யோகா தினத்தன்று யோகாவை நோக்கிய அறிவியல்பூர்வ அணுகுமுறையை அறிவியல் மற்றும் தொழில்நுட்ப துறை ஊக்குவித்தது
யோகா மற்றும் தியானத்தின் அறிவியல் மற்றும் தொழில்நுட்பத்தின்  கீழ் அறிவியல் மற்றும் தொழில்நுட்ப துறை ஏற்பாடு செய்த இணைய கருத்தரங்கு ஒன்றில் பேசிய அறிவியல் மற்றும் தொழில்நுட்ப துறை செயலாளர், பேராசிரியர் அசுதோஷ் சர்மா, “உடல், மனம் மற்றும் இதயத்திற்கிடையே தொடர்புள்ளது. ஆரோக்கியமான, சமநிலையான வாழ்வை வாழ யோகா மற்றும் தியானம் நமக்கு பெரிதும் உதவுகின்றன,” என்றார்.
புதுதில்லி எய்ம்ஸை சேர்ந்த பேராசிரியர் கே கே தீபக் யோகாவின் மூலம் பல்வேறு இதய நோய்களை எவ்வாறு எதிர்கொள்ளலாம் என்று விளக்கினார்.
அறிவியல் மற்றும் தொழில்நுட்ப துறையின் வைஸ்-கிரண் பிரிவின் தலைவர் டாக்டர் நிஷா மெண்டிரட்டா, சத்யம் எனும் சிறப்பு திட்டத்தை அறிவியல் மற்றும் தொழில்நுட்ப துறை தொடங்கியுள்ளதாகவும், இதன் மூலம், உடல், மூளை, மனம் ஆகியவற்றில் யோகா மற்றும் தியானத்தின் தாக்கம் குறித்து ஆய்வு நடைபெறுவதாகவும் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1729073
----
(Visitor Counter : 133
புவி அறிவியல் அமைச்சகம்
தெற்கு ராஜஸ்தான் மற்றும் அதை ஒட்டியுள்ள பகுதிகளில் காற்றழுத்தமாக மாறியது “டவ்-தே” புயல்
தெற்கு ராஜஸ்தான் மற்றும் அதை ஒட்டியுள்ள குஜராத் பகுதிகளில காற்றழுத்தமாக மாறியுள்ள “டவ்-தே” புயல், கடந்த 6 மணி நேரங்களில் மணிக்கு 60 கிலோ மீட்டர் வேகத்தில் வடகிழக்கு திசை நோக்கி நகர்ந்து இன்று  காலை 8:30 மணி அளவில் தென் கிழக்கு ராஜஸ்தான் மற்றும் அதைச் சுற்றியுள்ள பகுதிகளில், உதய்பூரிலிருந்து  30 கிலோமீட்டர் தெற்கு- தென் மேற்கு பகுதியிலும், குஜராத் மாநிலத்தின் தீசா பகுதியிலிருந்து 170 கிலோமீட்டர் கிழக்கு வடகிழக்கு திசையிலும் நிலை கொண்டிருந்தது.
இது வடகிழக்கு திசை நோக்கி நகர்ந்து அடுத்த 12 மணி நேரத்தில் படிப்படியாக வலுவிழந்து குறைந்த காற்றழுத்தத் தாழ்வு நிலையாக மாறும் என்று எதிர்பார்க்கப்படுகிறது.
இதன் காரணமாக கிழக்கு ராஜஸ்தானில் இன்று ஒரு சில இடங்களில் பலத்த முதல் மிக பலத்த மழை பெய்யக்கூடும். மேலும் அடுத்த 24 மணி நேரத்தில் உத்தரகாண்ட் மாநிலத்தின் ஒருசில பகுதிகளில் கனமழை முதல் மிகக் கனமழை பெய்யக்கூடும். இமாச்சலப் பிரதேசம், ஹரியானா, மேற்கு உத்தரப்பிரதேசம், உள்ளிட்ட பகுதிகளில் ஒரு சில இடங்களில் பலத்த முதல் மிக பலத்த மழையும், பஞ்சாப், கிழக்கு உத்தரப் பிரதேசம், வடக்கு மத்தியப் பிரதேசம் மற்றும் மேற்கு ராஜஸ்தானில் ஒரு சில இடங்களில் பலத்த மழையும் பெய்யக்கூடும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1719861
-----
(Visitor Counter : 125
தொழிலாளர் மற்றும் வேலைவாய்ப்பு அமைச்சகம்
2021 செப்டம்பருடன் நிறைவடைந்த காலாண்டில் ஒன்பது குறிப்பிட்ட துறைகளில் மொத்த வேலைவாய்ப்பு 3.1 கோடியாக இருந்தது
நிறுவனம் சார்ந்த வேலைவாய்ப்பு குறித்த அகில இந்திய காலாண்டு ஆய்வின் ஒரு பகுதியாக இரண்டாம் காலாண்டுக்கான காலாண்டு வேலைவாய்ப்பு ஆய்வறிக்கையை மத்திய தொழிலாளர் மற்றும் வேலைவாய்ப்பு அமைச்சர் திரு புபேந்தர் யாதவ் இன்று வெளியிட்டார்.
விவசாயம் சாராத துறைகளில் உள்ள மொத்த வேலைவாய்ப்பில் பெரும் பங்காற்றும் தேர்ந்தெடுக்கப்பட்ட 9 துறைகளில் முறைப்படுத்தப்பட்ட மற்றும் முறைசாரா வேலைவாய்ப்பு குறித்த தகவல்களை காலாண்டு வேலைவாய்ப்பு ஆய்வறிக்கைகள் தொடர்ந்து வழங்குகின்றன.
உற்பத்தி, கட்டுமானம், வர்த்தகம், போக்குவரத்து, கல்வி, சுகாதாரம், விருந்தோம்பல், தகவல் தொழில்நுட்பம்/பிபிஓ மற்றும் நிதி சேவைகள் ஆகியவை இந்த ஒன்பது துறைகள் ஆகும்.
ஆய்வு முடிவுகளை வெளியிட்ட அமைச்சர், வேலைவாய்ப்பு நிலவரம் முன்னேறி வருவதாகவும் ஒட்டுமொத்த பெண் தொழிலாளர்களின் விகிதம் 32.1 ஆக இருப்பதாகவும். காலாண்டு வேலைவாய்ப்பு ஆய்வறிக்கையின் முதல் சுற்றில் இது 29.3% ஆக இருந்ததாகவும் கூறினார்.
2021 செப்டம்பருடன் நிறைவடைந்த காலாண்டில் ஒன்பது குறிப்பிட்ட துறைகளில் மொத்த வேலைவாய்ப்பு 3.1 கோடியாக இருந்தது. உற்பத்தி துறை முப்பத்தி ஒன்பது சதவீதத்திற்கு பங்களித்த நிலையில் கல்வித்துறை 22 சதவீதத்திற்கும், கல்வி மற்றும் தகவல் தொழில்நுட்பம்/பிபிஓ துறைகள் சுமார் 10 சதவீதத்திற்கும் பங்காற்றியுள்ளன.
வேலைவாய்ப்புகளின் தேவை மற்றும் விநியோக நிலவரம் குறித்த ஆய்வுகள் நாட்டிலுள்ள வேலைவாய்ப்பு தரவுகளில் உள்ள இடைவெளிகளை நிரப்ப உதவும் என்று அமைச்சர் மேலும் தெரிவித்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1788945
குடியரசுத் துணைத் தலைவர் செயலகம்
ஈத்  திருநாளையொட்டி குடியரசு துணைத் தலைவர் மக்களுக்கு வாழ்த்து
குடியரசு துணைத்தலைவர் திரு எம் வெங்கையா நாயுடு ஈத் திருநாளையொட்டி நாட்டு மக்களுக்கு வாழ்த்துக்களைத் தெரிவித்துக் கொண்டுள்ளார். குடும்பங்களும், சமூகங்களும் ஒன்று சேர்வதற்கான ஒரு நல்ல நாள் ஈத் திருநாள் என்று கூறிய அவர், இத்திருநாள் கொண்டாட்டங்களின் போது சமூக விலகியிருத்தலுக்கான பாதுகாப்பு விதிமுறைகளைக் கடைப்பிடிக்குமாறு எல்லோரையும் கேட்டுக் கொண்டுள்ளார்.
வாழ்த்துச் செய்தி வருமாறு:
ஈத்  புனிதத் திருநாளையொட்டி நாட்டுமக்கள் அனைவருக்கும் என்னுடைய மனமார்ந்த நல்வாழ்த்துக்கள்.
பத்து மாதங்கள் கொண்ட இஸ்லாமிக் நாள்காட்டியின்படி புனித மாதமான ரமலான் மாதம் முடிந்து ஷவ்வால் மாதம் தொடங்குவதைக் குறிக்கும் பாரம்பரியக் கொண்டாட்டமே ஈத் eid-ul-fitr.
சமுதாயத்தில் இரக்கம், தொண்டு, தாராள மனப்பான்மை ஆகியவற்றை இப்பண்டிகை வலுப்படுத்துகிறது. குடும்பங்களும் சமூகங்களும் ஒன்றிணைய ஒரு வாய்ப்பாக இந்தத் திருநாள் அமைகிறது.
கோவிட்-19 பெருந்தொற்று பரவாமல் தடுப்பதற்காக இந்தியா இந்த ஆண்டில் தொடர்ந்து போராடி வருகிறது. எனவே, நமது அனைத்து பாரம்பரிய விழாக்களையும், பண்டிகைகளையும், நாம் இல்லங்களிலிருந்தே கொண்டாடி வருகிறோம்.
எனவே, நாம் நம்முடைய கொண்டாட்டங்களை அமைதியாக நடத்துவதில் திருப்தியடைய வேண்டும். சமூகப் பாதுகாப்பு விதிமுறைகள் தனிநபர் தூய்மை ஆகியவற்றைக் கடைப்பிடிக்க வேண்டும்.
இந்தப் புனித நன்னாளில் மகிழ்ச்சி, இரக்கம், பரஸ்பர மரியாதை, போன்ற அம்சங்களை உயிரோட்டமாக வைத்திருக்கும் வகையில் இந்தப் பண்டிகையை நாம் அனைவரும் கொண்டாடுவோம் என்று நான் நம்புகிறேன்.
இந்த eid-ul-fitr நன்னாளில் உடல் நலம், அமைதி, செல்வம், நல்லிணக்கம் ஆகிய உன்னத விஷயங்கள், நம் வாழ்க்கையில் பெருகட்டும்.
ரசாயனம் மற்றும் உரங்கள் அமைச்சகம்
நாட்டில் உரத் தட்டுப்பாடு குறித்த வதந்திகளை முறியடிப்பதற்காக திரு பகவந்த் குபா செய்தியாளர் சந்திப்பில் உரையாற்றினார்
நாட்டில் உரத் தட்டுப்பாடு குறித்த வதந்திகளை முறியடிப்பதற்காக மத்திய ரசாயனம் மற்றும் உரங்கள் இணை அமைச்சர் திரு பக்வந்த் குபா செய்தியாளர் சந்திப்பு ஒன்றில் பேசினார். பொய்யான மற்றும் ஆதாரமற்ற தகவல்கள் பரப்பப்படுவதாக கூறிய அவர், உரத் தட்டுப்பாடு குறித்த வதந்திகளை நம்ப வேண்டாம் என்று விவசாயிகளை கேட்டுக் கொண்டார்.
விகாசசுதாவில் நடைபெற்ற செய்தியாளர் கூட்டத்தில் பேசிய திரு குபா, “கடந்த இரண்டு ஆண்டுகளாக மகாராஷ்டிரா, மத்தியப் பிரதேசம் மற்றும் கர்நாடகாவின் சில பகுதிகளில் கலப்பு உரப் பயன்பாடு அதிகரித்து வருகிறது. கலப்பு உரங்களால் விவசாயிகள் பயனடைவார்கள். டிஏபியை விட கலப்பு உரம் சிறந்த பலனைத் தருகிறது. இதனால்தான் டிஏபிக்கு பதிலாக கலப்பு உரத்தை வாங்க அரசு பரிந்துரைக்கிறது” என்றார்.
நாட்டில் உரத் தட்டுப்பாடு ஏற்படும் என்றும் அடுத்த நான்கு மாதங்களுக்கு தேவையான உரங்களை விவசாயிகள் சேமித்து வைத்துக்கொள்ள வேண்டும் என்றும் சில பகுதிகளில் வதந்திகள் பரவி வருவதாக அவர் கூறினார். இதுபோன்ற குற்றச்சாட்டுகள் முற்றிலும் ஆதாரமற்றவை என்று அவர் கூறினார்.
“உரங்கள் துறைக்கு பொறுப்பான அமைச்சர் என்ற முறையில், விவசாயிகளுக்கு தேவையான அளவு உரம் கிடைக்க ஏற்பாடு செய்யப்படும் என உறுதியளிக்கிறேன்,'' என்று அவர் கூறினார்.
“இந்த ஆண்டு நானோ யூரியா உற்பத்தி அதிகரித்துள்ளது. நானோ டிஏபி உற்பத்தி அடுத்த ஆண்டு முதல் தொடங்கும். கர்நாடகாவில் 22 லட்சம் மெட்ரிக் டன் யூரியா உள்ளது. ராபி பருவத்திற்கு தேவையான 2 லட்சம் மெட்ரிக் டன் டிஏபி உற்பத்தி செய்யப்படும். இரண்டு தொழிற்சாலைகளில் நடவடிக்கை எடுத்துள்ளோம்” என்று அவர் மேலும் தெரிவித்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1767086
சாலைப் போக்குவரத்து மற்றும் நெடுஞ்சாலைத்துறை அமைச்சகம்
கோவா / கர்நாடகா எல்லை முதல் கர்நாடகாவின் குந்தாப்பூர் வரையிலான 4 வழிச் சாலைகள் திட்டம் வரும் டிசம்பர் மாதம் நிறைவடையும்: மத்திய அமைச்சர் நிதின் கட்கரி
கோவா, கர்நாடகா எல்லைப்பகுதியிலிருந்து கர்நாடகாவின் தேசிய நெடுஞ்சாலை எண்.17-லில் உள்ள குந்தப்பூர் வரையிலான நான்கு வழிசாலை அமைக்கும் பணிகள் விரைவில் நிறைவடையும் என்று தெரிவிக்கப்பட்டுள்ளது.
இதுகுறித்து ட்விட்டரில் பதிவிட்டுள்ள மத்திய சாலை போக்குவரத்து மற்றும் நெடுஞ்சாலைத்துறை அமைச்சர் திரு நிதின் கட்கரி, நாட்டின் ஒவ்வொரு மூலை முடுக்கிலும் உலகத்தரம் வாய்ந்த உள்கட்டமைப்பை உருவாக்க பிரதமர் திரு நரேந்திர மோடி தலைமையிலான அரசு ஆக்கப்பூர்வமான பணிகளை மேற்கொள்வதோடு, ‘இணைப்பின் வாயிலாக செழிப்பு’ என்ற யுகத்தை நோக்கி புதிய இந்தியாவை வழி நடத்திச் செல்வதாக தெரிவித்துள்ளார்.
இத்திட்டத்தின் கீழ் 173 கிலோ மீட்டர் தொலைவிற்கு அதாவது 92.42 சதவீதம் அளவிற்கு சாலை பணிகள் நிறைவடைந்துள்ளதாக கூறியுள்ளார். எஞ்சிய பணிகள் டிசம்பர் 2022ம் ஆண்டுக்குள் முடிக்கப்படும் என்றும் அவர் தெரிவித்துள்ளார். மொத்தமுள்ள 187 கிலோமீட்டர் தொலைவிலான சாலை பகுதியில் ஒரு புறம் அரபிக்கடல் கடற்கரையோரமும், மறுபுறம் மேற்கு தொடர்ச்சி மலைப்பகுதியும் அமைந்துள்ளதாக கூறியுள்ளார்.
அற்புதமான காட்சியுடன் அமைந்துள்ள இந்த கடற்கரையோர நெடுஞ்சாலை, மேற்கு பகுதியையும், தென்னிந்திய பகுதியையும் இணைக்கும் என்று தெரிவித்துள்ளார். இதன் மூலம் போக்குவரத்து நேரம் குறையும் என்றும், விபத்துக்கள் தடுக்கப்படும் என்றும், எரி்பொருள் சேமிக்கப்படும் என்றும் திரு நிதின் கட்கரி குறிப்பிட்டுள்ளார்.
தமிழகத்தின் கன்னியாகுமரியுடன் திருவனந்தபுரம், கோழிக்கோடு, கொச்சி, மங்களூர், உடுப்பி, பனாஜி உள்ளிட்ட முக்கிய பேரூர் மற்றும் நகரங்களை இணைத்து பயணிகளுக்கு உலகத் தரத்திலான சாலை உள்கட்டமைப்பு அனுபவத்தை வழங்குவது இந்தத் திட்டத்தின் நோக்கம் என்று அவர் குறிப்பிட்டார்.
புதிய வணிக மற்றும் தொழில் நிறுவனங்களுக்கு பன்மடங்கு வாய்ப்புகளுடன், திட்டம் அமையவுள்ள பகுதிகளில் பொருளாதார வளர்ச்சிக்குப் புதிய உத்வேகத்தை வழங்க இந்த நெடுஞ்சாலை மேம்பாட்டு முயற்சி உதவியுள்ளதாக திரு கட்கரி தெரிவித்தார். உள்ளூர் மக்களுக்கு நேரடியாகவும், மறைமுகமாகவும் வேலை வாய்ப்புகளை இத்திட்டம் உருவாக்கியிருப்பதாகவும் அவர் கூறினார்.
மேலும் விவரங்களுக்கு இந்த ஆங்கில செய்திக்குறிப்பை காணவும்: https://pib.gov.in/PressReleasePage.aspx?PRID=1839007
பிரதமர் அலுவலகம்
ஹூஸ்டனில் காஷ்மீரி பண்டிட்களுடன் பிரதமர் கலந்துரையாடினார்
டெக்சாசின் ஹூஸ்டனில் காஷ்மீரி பண்டிட்களின் தூதுக்குழுவினரைப் பிரதமர் திரு. நரேந்திர மோடி இன்று  சந்தித்தார்.
இந்தியாவின் வளர்ச்சிக்கும், இந்தியர்களின் அதிகாரமளித்தலுக்கும் பிரதமரால் மேற்கொள்ளப்படும் நடவடிக்கைகளுக்கு இந்த சமூகத்தின் உறுப்பினர்கள் முழுமையான ஆதரவை இந்த சந்திப்பின் போது தெரிவித்தனர்.
இந்தக் கலந்துரையாடலுக்குப் பின் டிவிட்டரில் செய்தி வெளியிட்ட பிரதமர், “ஹூஸ்டனில் காஷ்மீரி பண்டிட்களுடன் சிறப்பான கலந்துரையாடலை நான் நடத்தினேன்” என்று கூறியுள்ளார்.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 98.88 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநில அரசுகள் மற்றும் யூனியன் பிரதேசங்களுக்கு இதுவரை, 98.88  கோடிக்கும் மேற்பட்ட தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 10.53  கோடிக்கும் மேற்பட்ட தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1764099
அறிவியல் மற்றும் தொழில்நுட்பத்துறை
கோவிட்- 19 இடையூறுகளால் நிகழ்ந்த டிஜிட்டல் மாற்ற வாய்ப்புகளை அறிவியல் மற்றும் தொழில்நுட்பத் துறை செயலாளர் சுட்டிக்காட்டினார்
கோவிட் – 19 நோய் தொற்று காரணமாக நிகழ்ந்த டிஜிட்டல் மாற்றங்கள் குறித்த இணையக் கருத்தரங்கில் பேசிய விஞ்ஞானம் மற்றும் தொழில்நுட்பத் துறை செயலாளரும் பேராசிரியருமான, அசுதோஷ் சர்மா, எதிர்காலம் என்பது டிஜிட்டல் தொழில்நுட்பங்களை ஒன்றிணைப்பதாகும் என்றும், கோவிட்-19 வைரஸ் அதை எதிர்ப்பதைக் காட்டிலும் மாற்றத்தின் ஒரு பகுதியாக இருக்க நாட்டுக்கு ஒரு நல்ல வாய்ப்பை வழங்கியுள்ளது என்றும் தெரிவித்தார்.
"டிஜிட்டல் தொழில்நுட்பங்கள் மற்றும் இயந்திரங்களைப் பயன்படுத்துவது நாட்டைப் புதிய உயரத்திற்குக் கொண்டு செல்வதுடன், நமது" சுயசார்பு பாரதம்" என்ற பிரதமரின் கனவை நிறைவேற்றவும் துணை செய்யும்" என்பதை பேராசிரியர் சர்மா சுட்டிக்காட்டினார். பொது நிறுவனங்களின் நிலையான மாநாடு  ஏற்பாடு செய்த இணையக் கருத்தரங்கில், தரவு என்பது புதிய மந்திரம் என்றும், அதன் மதிப்பை உணர்ந்து நமது முன்னேற்றத்திற்கு அந்தத் தரவைப் பயன்படுத்த வேண்டும் என்றும் அவர் கூறினார்.
கோவிட் -19 க்கு முன்பே பிரகாசமான எதிர்காலம் மிக விரைவாக வந்து கொண்டிருந்தது. ஆனால் வைரஸ் எல்லாவற்றையும் மாற்றிவிட்டது என்பதை பேராசிரியர் சர்மா விளக்கினார். இது கற்பனைக்கு அப்பாற்பட்டு ஒவ்வொரு துறையையும் ஒவ்வொருவர் வாழ்க்கையையும் சீர்குலைத்துள்ளது. அதன் ’தாக்கம் எல்லா அம்சங்களிலும் உள்ளது - அது உழைப்புக்கு மனித சக்தி கிடைப்பதில் இருந்து, விநியோகச் சங்கிலிகள் அல்லது திட்டத்தை செயல்படுத்துதலில் இருக்கும் சிக்கல்கள் வரை பல்வேறு தாக்கங்களை ஏற்படுத்தியுள்ளது. எவ்வாறாயினும், சாதனைகளைச் சீர்குலைக்க எவ்வளவு இடையூறுகள் வந்தாலும், அவற்றால் நாம் சாதிப்பதைப் பெரிதாகத் தடுத்து நிறுத்திவிட முடியாது., மேலும் நாம் எங்கிருக்கிறோம், எங்கு இருக்க விரும்புகிறோம் என்று சிந்திக்க இது ஒரு நல்ல நேரம்.
டிஜிட்டல், சைபர் டிஜிட்டல் பகுதிகளில் பல வாய்ப்புகள் உருவாக்கப்பட்டுள்ளன என்று அவர் தெளிவுபடுத்தினார்.
பாதுகாப்பு அமைச்சகம்
ஸ்குவார்டன் லீடர் விஷால் ரந்தாவா டிவிட்டர் கணக்கு குறித்த விளக்கம்
இந்திய விமானப்படையில் ஸ்குவார்டன் லீடர் விஷால் ரந்தாவா எனும் பெயரில் எந்த ஒரு வீரரும் தற்போது பணியில் இல்லை, ஓய்விலும் இல்லை.
@V_Randhawa_  என்ற டிவிட்டர் முகவரியில் இருந்து வெளியான கருத்துக்களுக்கும், இந்திய விமானப் படைக்கும் எந்தவிதமான தொடர்பும் இல்லை என்று இந்திய விமானப் படை தெரிவித்துள்ளது.
------
(Visitor Counter : 155
குறு சிறு மற்றும் நடுத்தர தொழில் துறை அமைச்சகம்
வெற்றிக் கதை - உதயம் பதிவுடன் முன்னேறும் நிறுவனம்
உதயம் பதிவு மூலம், நெக்சஸ் பிரைவேட் லிமிடெட் நிறுவனத்தின் மதீம் ஜகிர்தார், நிதியுதவி மற்றும் அரசு டெண்டர்களின் பயன்களை பெறுவதற்கு, மத்திய குறு, சிறு மற்றும் நடுத்தர தொழில்துறை அமைச்சகம் உதவியது. இவர் தனது நிறுவனம் மூலம் குழந்தைகளுக்கான புதுமையான கல்வி முறைகள் நாடுமுழுவதும் உள்ள குழந்தைகளை சென்றடைவதை உறுதி செய்ய கடுமையாக உழைத்தார். இவர் தனது பயணத்தில், பல தடைகளை சந்திக்க தொடங்கினார். இந்த தடைகள் எல்லாம் குறு, சிறு மற்றும் நடுத்தர தொழில்துறை அமைச்சகத்தால் அகற்றப்பட்டன. ‘‘உதயம் பதிவை பெற்றபின், முன்வைப்புத் தொகை விலக்கு, வருவாய் விலக்கு போன்ற பயன்களை தன்னால் பெற முடிந்தது. இது தனது நிறுவனம் முன்னோக்கி செல்ல உதவியது‘‘ என மதீம் ஜகிர்தார் கூறுகிறார். அவரது தயாரிப்புகள், நாட்டில் உள்ள ஏராளமான குழந்தைகளுக்கு பயன் அளிக்கின்றன.
மத்திய பணியாளர் தேர்வாணையம்
பொது முடக்கத்தைத் தொடர்ந்து தேர்வு அட்டவனை வெளியிட்டது யுபிஎஸ்சி
கொரோனோ தொற்று பரவலால் ஏற்பட்டுள்ள நிலைமை குறித்து ஆய்வு செய்ய மத்திய பணியாளர் தேர்வாணையத்தின் சிறப்புக் கூட்டம் ஏப்ரல் 15-ம்தேதி நடைபெற்றது.
சமூக இடைவெளி உள்ளிட்ட ஊரடங்கு கட்டுப்பாடுகள் நிலவுகின்ற தற்போதைய சூழலில், அவ்வப்போது ஆய்வுக்கூட்டங்களை நடத்த ஏற்கனவே, முடிவெடுக்கப்பட்டது. அனைத்து நேர்முகத் தேர்வுகள், தேர்வுகள் , நாட்டின் பல்வேறு பகுதிகளிலும் இருந்தும் தேர்வர்கள் மற்றும் ஆலோசகர்கள் வரவேண்டியதைக் கருத்தில் கொண்டு இந்தக் கூட்டங்களை நடத்தத் தீர்மானிக்கப்பட்டிருந்தது. அதன்படி, 2019- குடிமைப் பணிகளுக்கான ஆளுமைத் தேர்வுகள் பற்றி ,ஊரடங்கின் இரண்டாவது கட்டம் முடிவடைந்த பின்னர், இந்த ஆண்டின் மே மாதம் 3-ம் தேதிக்குப் பின்னர் முடிவெடுப்பது என இந்தக் கூட்டத்தில் தீர்மானிக்கப்பட்டது. 2020 குடிமைப் பணித் தேர்வுகள் ,பொறியியல் சேவைகள் , புவியியலாளர் சேவைகள்  தேர்வுகள் ஏற்கனவே அறிவிக்கப்பட்டுள்ளன.
பொது முடக்கத்திற்குப் பின்னர் நிலவும் சூழலைப் பொறுத்து, தேவைப்படால் இந்தத் தேர்வுகள் தள்ளிவைக்கப்படும் பட்சத்தில், அதுபற்றிய அறிவிப்பு மத்திய பணியாளர் தேர்வாணையத்தின்  இணையதளத்தில் வெளியிடப்படும்.
ஒருங்கிணைந்த மருத்துவ சேவைகள் தேர்வுகள், இந்திய பொருளாதார சேவை , இந்திய புள்ளியியல் சேவை தேர்வுகள் 2020 தள்ளி வைக்கப்பட்டது குறித்த அறிவிப்புகள் ஏற்கனவே வெளியிடப் பட்டுள்ளன.
தேசிய அளவில், நிதி ஆதாரங்களைப் பாதுகாக்கும் அவசியம் குறித்து உணர்ந்து, மத்தியப் பணியாளர் தேர்வாணையத்தின் தலைவர் மற்றும் உறுப்பினர்கள், ஏப்ரல் முதல் ஓராண்டு காலத்துக்கு பெறும் தங்கள் அடிப்படை சம்பளத்தில் 30 சதவீதத்தை தாங்களாகவே, விட்டுக்கொடுக்க முடிவு செய்துள்ளனர்.
(
மத்திய அமைச்சரவை
அமைச்சரவை வெளியிட்ட பொருளாதார ரீதியாக நலிந்த பிரிவினருக்கு ஒதுக்கீடு வழங்கும் திருத்த சட்டத்திற்கு மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையிலான மத்திய அமைச்சரவை, பொருளாதார ரீதியாக நலிந்த பிரிவினருக்கு ஒதுக்கீடு வழங்கும் சட்டத்தில் திருத்தம் செய்யப்பட்டது தொடர்பாக அமைச்சரவை வெளியிட்ட அறிக்கைக்கு பின்னேற்பு ஒப்புதல் அளித்துள்ளது. இந்த அலுவலக ஆணைக்கு ஜனவரி 8, 2019 அன்று மத்திய அமைச்சரவை ஒப்புதல் அளித்தது.
பலன்கள்
பொருளாதார ரீதியாக நலிந்த பிரிவினருக்கு உயர்கல்வியிலும், வேலைவாய்ப்பிலும் சமவாய்ப்பு கிடைக்கச் செய்வதை இந்த திருத்தப்பட்ட மசோதா உறுதி செய்கிறது.
வணிகம் மற்றும் தொழில்துறை அமைச்சகம்
ஐக்கிய அரபு எமிரேட்ஸ்-இந்தியா கூட்டாண்மை வலுப்படும் என்று மத்திய வர்த்தகம் மற்றும் தொழில்துறை அமைச்சர் திரு பியூஷ் கோயல் நம்பிக்கை தெரிவித்தார்
ஐக்கிய அரபு எமிரேட்ஸ்-இந்தியா கூட்டாண்மை வலுப்படும் என்று மத்திய வர்த்தகம் மற்றும் தொழில்துறை, நுகர்வோர் நலன், உணவு மற்றும் பொது விநியோகம் மற்றும் ஜவுளித்துறை அமைச்சர் திரு பியூஷ் கோயல் நம்பிக்கை தெரிவித்துள்ளார். அபுதாபி சேம்பர் ஏற்பாடு செய்திருந்த இந்தியா மற்றும் ஐக்கிய அரபு எமிரேட்ஸின் உயர்நிலை வணிகத் தலைவர்களுடனான கூட்டத்தில் உரையாற்றிய அமைச்சர், அதிகரித்து வரும் இரு நாடுகளின் பொருளாதார வளர்ச்சி மற்றும் கூட்டாண்மையை வலுப்படுத்துவது இரு தரப்பு வணிகங்களுக்கும் விரைவான வளர்ச்சிக்கான வாய்ப்புகளை வழங்குகிறது என்றார்.
இந்தக் கூட்டாண்மையில் ஐக்கிய அரபு எமிரேட்சின் முக்கியப் பங்கினை திரு கோயல் வலியுறுத்தினார். இது இந்தியாவின் இரண்டாவது பெரிய ஏற்றுமதி இலக்கு என்றும், மூன்றாவது பெரிய வர்த்தகக் கூட்டாளி மற்றும் அந்நிய நேரடி முதலீட்டின் அடிப்படையில் மிகப்பெரிய முதலீட்டாளர் என்றும் அவர் குறிப்பிட்டார். இரு நாடுகளுக்கும் இடையே விரிவான பொருளாதாரக் கூட்டாண்மை ஒத்துழைப்பிற்கு வலுவான அடித்தளத்தை இது உருவாக்குகிறது என்று அவர் கூறினார். இரு நாடுகளும் வளமான வரலாறு, கலாச்சாரம் மற்றும் பாரம்பரியத்தை பகிர்ந்து கொள்கின்றன, இது தற்போதைய திறன்கள் மற்றும் எதிர்கால சாத்தியக்கூறுகளுடன் இணைந்துள்ளது, இது இந்தக் கூட்டாண்மை செழிக்க உத்வேகம் அளிக்கும் என்று அமைச்சர் நம்பிக்கை தெரிவித்தார்.
140 கோடி மக்களைக் கொண்ட இந்தியா, ஐக்கிய அரபு எமிரேட்ஸில் உள்ள வணிகங்களுக்கு ஒரு பெரிய சந்தையாக குறிப்பிடத்தக்க வாய்ப்பை வழங்குகிறது என்று அமைச்சர் குறிப்பிட்டார். அடுத்த 30 ஆண்டுகளில் இந்திய மக்களின் சராசரி வயது 30-க்கும் குறைவாக இருக்கும் என்றும், 2047-க்குள் இந்தியாவின் மொத்த உள்நாட்டு உற்பத்தியில் 30 டிரில்லியன் டாலரைச் சேர்க்க இலக்கு நிர்ணயிக்கப்பட்டுள்ளதாகவும் அவர் கூறினார்.
பிரதமர் திரு நரேந்திர மோடி தலைமையின் கீழ், கடந்த 9 ஆண்டுகளில் இந்தியா குறிப்பிடத்தக்க பொருளாதார வளர்ச்சியைக் கண்டுள்ளது. அடுத்த நான்கு ஆண்டுகளில் உலகின் மூன்றாவது பெரிய பொருளாதாரமாக மாறும் இந்தியாவின் லட்சிய இலக்கு பற்றியும் திரு கோயல் எடுத்துரைத்தார். அடுத்த 25 ஆண்டுகள் இந்தியாவின் வளர்ச்சிக்கான பொற்காலம் என்று அவர் குறிப்பிட்டார்.
மத்திய அமைச்சரவை
15-வது நிதி ஆணையத்தின் எஞ்சிய காலத்தில் வடகிழக்குப் பகுதி மேம்பாட்டு அமைச்சகத்தின் பல்வேறு நல்வாழ்வு திட்டங்களை தொடர்ந்து செயல்படுத்த மத்திய அமைச்சரவை ரூ. 12882.2 கோடியை வழங்குவதற்கு ஒப்புதல்
பிரதமர் திரு நரேந்திர மோடியின் தலைமையில் மத்திய அமைச்சரவைக் கூட்டத்தில், 15-வது நிதி ஆணையத்தின் எஞ்சிய காலத்தில்  மத்திய வடகிழக்குப் பகுதி மேம்பாட்டு அமைச்சகத்தின் பல்வேறு நல்வாழ்வு திட்டங்களை தொடர்ந்து செயல்படுத்த ரூ. 12882.2 கோடியை வழங்குவதற்கு ஒப்புதல் அளித்துள்ளது.செலவினங்களுக்கான நிதிக் குழு தனது பரிந்துரையில், வடகிழக்கு சிறப்பு உள்கட்டமைப்பு திட்டத்திற்கென ரூ.8139.5 கோடி ஒதுக்கீடு செய்யப்பட்டுள்ளது.
2022-23 முதல் 2025-26 வரையிலான 15 ஆவது நிதி ஆணையத்தின் எஞ்சிய நான்கு ஆண்டுகளுக்கு “பிரதமரின் வடகிழக்குப் பிராந்தியத்திற்கான வளர்ச்சி முன்முயற்சி” என்ற புதிய திட்டத்திற்கு பிரதமர் திரு நரேந்திர மோடி தலைமையில் இன்று நடைபெற்ற மத்திய அமைச்சரவைக் கூட்டம் ஒப்புதல் அளித்துள்ளது. 100 சதவீதம் மத்திய அரசின் நிதியிலான இந்த புதிய திட்டத்தை வடகிழக்குப் பிராந்திய மேம்பாட்டு அமைச்சகம் அமலாக்கும்.
இந்த நான்காண்டு காலத்திற்கான திட்ட ஒதுக்கீடு ரூ.6600 கோடியாக இருக்கும். 2025-26-க்குள் திட்டங்களை நிறைவு செய்ய முயற்சி மேற்கொண்டிருப்பதால், இதற்குப் பிறகு முடிக்க வேண்டிய பணிகள் இருக்காது. இதற்கான நிதி ஒதுக்கீடு தொடக்கத்தில் 2022-23 மற்றும் 2023-24 ஆண்டுகளில் அனுமதிக்கப்படும். செலவினம் 2024-25 மற்றும் 2025-26 ஆகிய ஆண்டுகள் வரை தொடரும். இந்த ஆண்டுக்குள் பணிகளை முடிப்பதில் கவனம் செலுத்தப்படும்.
அடிப்படை கட்டமைப்பு, துணை தொழில்கள், சமூக வளர்ச்சித் திட்டங்கள், வேலைவாய்ப்பை உருவாக்கும் வகையில், இளைஞர்கள் மற்றும் பெண்களுக்கான வாழ்வாதாரத் திட்டங்களை உருவாக்குதல் போன்றவற்றுக்கு “பிரதமரின் வடகிழக்குப் பிராந்தியத்திற்கான வளர்ச்சி முன்முயற்சி” என்ற புதிய திட்டம் வழிவகுக்கும்.
ஊரக வளர்ச்சி அமைச்சகம்
விடுதலையின் அம்ரித் மஹோத்ஸவத்தின் கீழ் கிரிஷி பவனின் தூய்மையை மத்திய அமைச்சர் திரு கிரிராஜ் சிங் ஆய்வு செய்தார்
இந்தியாவின் 75-வது சுதந்திர தினத்தை நினைவுகூரும் விதமாக விடுதலையின் அம்ரித் மகோத்ஸவத்தை பிரதமர் திரு நரேந்திர மோடியின் தலைமையின் கீழ் நாடு கொண்டாடும் வேளையில், நாட்டை தூய்மைப்படுத்துவதற்கு அக்டோபர் மாதத்தில் அதிக முக்கியத்துவம் அளிக்கப்படுகிறது.
தூய்மை மற்றும் சேவை இயக்கத்தை அரசு அலுவலகங்களுக்கு எடுத்து செல்லும் விதமாக, ஊரக வளர்ச்சி அமைச்சகத்தின் பல்வேறு பிரிவுகளை மத்திய ஊரக வளர்ச்சி மற்றும் பஞ்சாயத்து ராஜ் அமைச்சர் திரு கிரிராஜ் சிங் இன்று ஆய்வு செய்தார். அமைச்சகத்தில் பின்பற்றப்படும் வெளிப்புற மற்றும் டிஜிட்டல் தூய்மை நடைமுறைகளை அவர் மதிப்பாய்வு செய்தார்.
சிறந்த அலுவலக மேலாண்மைக்கு மின்-தாக்கல் முறையை அதிகளவில் பயன்படுத்துமாறு அதிகாரிகளை அமைச்சர் அறிவுறுத்தினார்.
ஊழியர்களின் பணிச்சூழல், செயல்திறன் மற்றும் ஆரோக்கியத்தை மேம்படுத்துவதற்காக வளாகம் மற்றும் டிஜிட்டல் தூய்மையின் முக்கியத்துவத்தை ஆய்வின் போது அமைச்சர் வலியுறுத்தினார். பிரதமர் திரு நரேந்திர மோடியின் தலைமையில், இந்திய அரசு தூய்மைக்கு அதிக முன்னுரிமை அளித்து வருவதாகவும் மத்திய அமைச்சர் கூறினார்.
தொழில்நுட்பம் மற்றும் இணையத்தை அதிகபட்சமாகப் பயன்படுத்த வேண்டும் என்றும், பழைய கோப்புகள் மற்றும் ஆவணங்களின் டிஜிட்டல் மயமாக்கலை விரைவான மற்றும் பாதுகாப்பான முறையில் செய்து, பூஜ்ஜிய காகித செயல்பாட்டை அடைய வேண்டும் என்றும் அமைச்சர் பரிந்துரைத்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1764926
சாலைப் போக்குவரத்து மற்றும் நெடுஞ்சாலைத்துறை அமைச்சகம்
சர்வதேச ஓட்டுநர் உரிமத்தில் “சாலைப் போக்குவரத்திற்கான 1949 செப்டம்பர் 19-ன் சர்வதேச மரபு” முத்திரையை பதிக்க மாநிலங்களுக்கு அறிவுறுத்தல்
மத்திய சாலைப்போக்குவரத்து மற்றும் நெடுஞ்சாலைகள் அமைச்சகம், சர்வதேச ஓட்டுநர் உரிமையை வழங்கும்போது, அதன் முதல் பக்கத்தில் “சாலைப்போக்குவரத்திற்கான 1949 செப்டம்பர் 19-ன் சர்வதேச மரபு” முத்திரையைப் பதிக்குமாறு மாநிலங்களுக்கும், யூனியன் பிரதேசங்களுக்கும், அறிவுறுத்தியுள்ளது. இந்திய குடிமக்களுக்கு வழங்கப்படும் சர்வதேச ஓட்டுநர் உரிமத்தை, இந்த முத்திரை இல்லாததாலேயே பல நாடுகள் ஏற்க மறுப்பதாக அமைச்சகத்திற்கு வந்த புகார்களை அடுத்து இந்த நடவடிக்கை எடுக்கப்பட்டுள்ளது. விரிவான தகவல்களுக்கு: https://pib.gov.in/PressReleasePage.aspx?PRID=1657237